תושבים בברלין התבקשו בסוף השבוע להסתגר בבתיהם בעקבות שריפת יער גדולה מדרום לעיר שגרמה לענני עשן גדולים להתפזר באזור. על מאמצי כיבוי האש העיב החשש מפני פיצוץ תחמושת ישנה ממלחמת העולם השנייה, שסיכן את הכבאים.
האש, שפרצה ביום חמישי אחר הצהריים, התפשטה במהירות ביער הנמצא בין העיירה טרנבריצן לכפר יוטרבורג, 63 ק"מ דרומית מערבית לבירת גרמניה. מאמצי הכיבוי מהקרקע לוו בסיוע מסוקים, חיילים ושוטרים. רק היום בשעות הצהריים הצליחו צוותי הכיבוי להשיג שליטה על האש, שהספיקה לכלות יותר מ-4,000 דונמים.
הכבאים התקשו להתקדם אל תוך היער בהתחשב בסכנה הגלומה ברימוני יד ופגזים שנמצאים במקום ומעולם לא התפוצצו, וחלקם כבר הספיקו להתפוצץ בשל החום מהאש שאחזה בצמחייה מסביב.
יותר מ-500 תושבים פונו למקלטי חירום בסוף השבוע מחשש שהאש תגיע לשלושה כפרים בסביבה. על פי הדיווח, הכבאים הצליחו לעצור את האש כשהיתה במרחק של רק כמה מאות מטרים מבתי התושבים. בברלין דיווחו התושבים על ריחות שריפה חזקים בכל רחבי העיר. רחובות שלמים כוסו בעשן והדיירים התבקשו להסתגר בבתים ולסגור פתחי אוורור.